《过紫溪驿读黄安中中丞留题》
宋代·刘弇

金銮天仙才，渗漉肤寸管。由来风骚将，要出江谢远。

一生忠孝心，伦匹世所罕。曩闻奉安舆，驾言得兹馆。

喜先行辀动，荣入綵衣暖。他年逝波痛，故国松楸眼。

春晖草心尽，日力乌哺短。银钩壁间字，刺落归粉板。

捉衿来孰复，如渴釂斝盏。顾我幺么姿，辱公披沙拣。

波澜溯沿阔，藻火止觇矕。公今青云上，功业壮图满。

此诗落人间，鼎味才一脔。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。